Hermanus: Betogers val polisieman glo met byl aanBetogings in Hermanus in die Wes-Kaap (12 Julie 2018). Foto: Twitter via @REDANTS_CT ŉ Polisiebeampte is in ŉ ernstige toestand in die hospitaal nadat hy Donderdagaand deur betogers in Zwelihle in Hermanus in die Wes-Kaap aangerand is. Volgens mediaberigte is die polisiebeampte met ŉ byl aangeval. Lt.kol. André Traut, woordvoerder van die polisie, wou nie die aard van die polisiebeampte se beserings aan Maroela Media bekendmaak nie, maar het wel bevestig die beampte is “erg deur betogers aangerand”. Volgens Traut het die betogers die polisieman daarna van sy 9 mm-vuurwapen en haelgeweer beroof. “Hy is in die hospitaal opgeneem waar hy tans behandel word.” Traut het gesê ŉ 32-jarige verdagte is in hegtenis geneem nadat hy met ŉ SAPD-haelgeweer en ammunisie in sy besit betrap is. Nog vier verdagtes is in hegtenis geneem op aanklag van openbare geweld. “Die verdagtes sal in die hof verskyn sodra hulle aangekla is. Ons ontplooiings in die gebied bly steeds slaggereed om wet en geregtigheid te handhaaf.” Intussen het die Overstrand-munisipaliteit bekendgemaak dat die skade wat tydens die betogings in die kusdorpie aangerig is tot dusver ongeveer R40 miljoen beloop. Coenie Groenewald, munisipale bestuurder van Hermanus, het gesê die skade sluit in ŉ vervoerband en baler by die herwinningsaanleg wat aan die brand gesteek is en aansienlike skade wat aan die afvaloordrag- en herwinningsaanlegte aangerig is. “Geen herwinning kan dus in Hermanus of Kleinmond plaasvind nie en daarom sal daar vir eers nie deursigtige herwinningsakke aan inwoners verskaf word nie. Ons sal inwoners in kennis stel sodra ŉ korttermyn-oplossing gevind is,” het Groenewald gesê. Betogings in Hermanus in die Wes-Kaap (12 Julie 2018). Foto: Twitter via @REDANTS_CT Ander skade wat aan munisipale infrastruktuur aangerig is, sluit in geboue by openbare swembaddens en die Hermanus-rioolwerkaanleg, ander geboue en paaie. Volgens Groenewald kon die openbare toilette in die informele nedersettings weens die betogings al langer as ŉ week nie skoongemaak word nie. Geen vullis kon ook uit hierdie gebiede verwyder word nie. “Baie uitdagings staar ons in die gesig, want diep slote is gegrawe om toegang tot Zwelihle te verhoed.” Munisipale dienste in Zwelihle sal eers hervat word wanneer die SAPD die gebied as veilig verklaar het. “Indien nodig, sal die munisipaliteit se rampbestuurspan ŉ ‘veiligheidsaal’ vir inwoners oopstel,” het hy bygevoeg. Groenewald het gesê genl. Bheki Cele, minister van polisie, sal vandag die gebied besoek. Hy sal vergesel word deur genl. Lennit Max, sy spesiale raadgewer, Helen Zille, premier van die Wes-Kaap, en Dan Plato, die Wes-Kaapse minister van gemeenskapsveiligheid. “Ons hoop regtig dat hierdie besoek vrugte sal afwerp,” het hy gesê. Vrydagoggend was die gebied stil en was daar nog geen teken van betogings wat weer opvlam nie. Die R43 is weer oopgestel, maar alle paaie na Zwelihle bly steeds gesluit. Die plaaslike biblioteek en verkeersdepartement sal nie Saterdag oop wees soos gewoonlik nie en die Hermanus-gemeenskapsdagsentrum is ook steeds gesluit. Betogings in Mei 2018 in Hermanus. Foto: Marthunis J Barnard (MyWhaleCoast) “Pasiënte word versoek om hul chroniese medikasie by die Hermanus-hospitaal af te haal en ook die hospitaal te besoek vir enige noodgevalle,” het Groenewald gesê. Die jongste inligting sal gereeld deur die munisipaliteit se amptelike kommunikasiekanale deurgegee word. Maroela Media het vroeër berig Hermanus het al talle gewelddadige betogings vanjaar beleef met die jongste betogings wat verlede week weer opgevlam het. Dié betogings spruit uit gemeenskapslede se ontevredenheid dat Gcobani Ndzongana, ŉ 35-jarige gemeenskapsaktivis, wat ook die leier van die sogenaamde Zwelihle Renewal-groep is, in hegtenis geneem is. Ndzongana het vanoggend in die hof verskyn waar die saak teen hom tot 27 Julie uitgestel is.